CELEX: 32020D1573
Language: sk
Date: 2020-10-28 00:00:00
Title: Rozhodnutie Komisie (EÚ) 2020/1573 z 28. októbra 2020, ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 [oznámené pod číslom C(2020) 7511]

29.10.2020   
               
               
                  SK
               
               
                  Úradný vestník Európskej únie
               
               
                  L 359/8
               
            
         ROZHODNUTIE KOMISIE (EÚ) 2020/1573
         z 28. októbra 2020,
         ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020
         
            
               [oznámené pod číslom C(2020) 7511]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (1), a najmä na jej článok 53 prvý odsek v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,
         so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (2), a najmä na jeho článok 76 prvý odsek v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,
         keďže:
         
                     (1)
                  
                  
                     Rozhodnutím Komisie (EÚ) 2020/491 (3), zmeneným rozhodnutím Komisie (EÚ) 2020/1101 (4), sa do 31. októbra 2020 povoľuje oslobodenie od dovozných ciel a od dane z pridanej hodnoty (DPH) pri dovoze tovaru potrebného na boj proti následkom šírenia ochorenia COVID-19.
                  
               
                     (2)
                  
                  
                     Komisia 29. septembra 2020 uskutočnila konzultácie s členskými štátmi a Spojeným kráľovstvom v súlade s odôvodnením 5 rozhodnutia (EÚ) 2020/491 o tom, či je predĺženie potrebné, v nadväznosti na ktoré členské štáty požiadali o predĺženie tohto oslobodenia.
                  
               
                     (3)
                  
                  
                     Spojené kráľovstvo požiadalo o predĺženie platnosti rozhodnutia (EÚ) 2020/491 do konca prechodného obdobia. Ustanovenia právnych predpisov Únie týkajúce sa oslobodenia od dovozného cla a od DPH pri dovoze tovaru v súlade s článkom 5 ods. 3 a 4 a článkom 8 protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu („dohoda o vystúpení“) sa majú uplatňovať na Spojené kráľovstvo a v Spojenom kráľovstve, pokiaľ ide o Severné Írsko, od konca prechodného obdobia. Spojené kráľovstvo však nepožiadalo o oslobodenie od dovozného cla a od DPH v prípade tovaru dovážaného do Severného Írska. Predĺženie platnosti rozhodnutia (EÚ) 2020/491 by sa preto malo vzťahovať na Spojené kráľovstvo len do konca prechodného obdobia v súlade s článkom 127 ods. 1 dohody o vystúpení.
                  
               
                     (4)
                  
                  
                     Dovoz, ktorý členské štáty uskutočnili podľa rozhodnutia (EÚ) 2020/491, pomáha štátnym organizáciám alebo organizáciám schváleným príslušnými orgánmi v členských štátoch získavať prístup k potrebným liekom, zdravotníckemu vybaveniu a osobným ochranným prostriedkom, ktoré sú nedostatkové. Podľa obchodných štatistik je dovoz takéhoto tovaru stále vysoký. Keďže počet infekcií COVID-19 v členských štátoch stále predstavuje riziko pre verejné zdravie a členské štáty naďalej hlásia nedostatok tovaru potrebného na boj proti pandémii COVID-19, je potrebné predĺžiť obdobie uplatňovania stanovené v rozhodnutí (EÚ) 2020/491.
                  
               
                     (5)
                  
                  
                     S cieľom umožniť členským štátom riadne podávanie správ o povinnostiach vyplývajúcich z rozhodnutia (EÚ) 2020/491 je vhodné predĺžiť lehotu stanovenú v článku 2 rozhodnutia (EÚ) 2020/491. Lehota na podávanie správ pre Spojené kráľovstvo by sa mala upraviť tak, aby sa v nej zohľadnilo kratšie uplatňovanie oslobodenia.
                  
               
                     (6)
                  
                  
                     Dňa 14. októbra 2020 sa s členskými štátmi uskutočnili konzultácie o požadovanom predĺžení v súlade s článkom 76 nariadenia (ES) č. 1186/2009 a článkom 53 smernice 2009/132/ES.
                  
               
                     (7)
                  
                  
                     Rozhodnutie (EÚ) 2020/491 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (EÚ) 2020/491 sa mení takto:
            
                        1.
                     
                     
                        Článok 2 sa mení takto:
                        
                                    a)
                                 
                                 
                                    úvodná časť sa nahrádza takto:
                                    „Členské štáty oznámia Komisii najneskôr do 31. augusta 2021 tieto informácie:“;
                                 
                              
                                    b)
                                 
                                 
                                    dopĺňa sa tento druhý odsek:
                                    „Spojené kráľovstvo oznámi Komisii informácie uvedené v prvom odseku najneskôr do 30. apríla 2021.“
                                 
                              
                  
                        2.
                     
                     
                        Článok 3 sa nahrádza takto:
                        
                           „Článok 3
                           Článok 1 sa uplatňuje na dovoz, ktorý sa uskutoční od 30. januára 2020 do 30. apríla 2021.
                           Pokiaľ však ide o dovoz do Spojeného kráľovstva, článok 1 sa uplatňuje od 30. januára 2020 do 31. decembra 2020.“
                        
                     
                  
         
            Článok 2
            Toto rozhodnutie je určené členským štátom.
         
         
            V Bruseli 28. októbra 2020
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 292, 10.11.2009, s. 5.
         
            (2)  Ú. v. EÚ L 324, 10.12.2009, s. 23.
         
            (3)  Rozhodnutie Komisie (EÚ) 2020/491 z 3. apríla 2020 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 103, 3.4.2020, s. 1).
         
            (4)  Rozhodnutie Komisie (EÚ) 2020/1101 z 23. júla 2020, ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 241, 27.7.2020, s. 36).